**2.4: Hirschi - teorien om social kontrol**

Den amerikanske sociolog Travis Hirschi (1935-) er ophavsmanden til teorien om social kontrol, der beskriver kriminalitet som et fejlslag. Fejlslaget består i, at det ikke er lykkedes familien, vennerne og skolen at skabe de nødvendige bindinger til et individ. Hirschi mener, at disse bånd er nødvendige for, at det enkelte individ kan blive lovlydig – pointen er således, at vi alle må lære lovlydighed.

Hirschis teori læner sig op ad de forklaringer, der ligger i den organiske kriminalitet i SNAP-modellen – at graden af selvkontrol og involvering i risikoadfærd er primære forklaringsårsager.

Ifølge Hirschi er vi alle potentielle kriminelle i den forstand, at vi alle har iboende tendenser til at berige os eller forlyste os på andres bekostning. Præmissen er reelt, at det ligger i den menneskelige natur at bryde loven – individet er (ifølge teorien) tilfredshedssøgende efter glæde og fornøjelse, og kriminalitet er en let måde at opnå dette på. På grund af denne søgen efter tilfredshed er individet i stand til at begå kriminalitet.

Den sociale kontrol, som samfundet udøver over individet, har betydning for udviklingen af kriminalitet.

Teorien arbejder med to teser:

1. Alle individer besidder motivation til at begå kriminalitet – Hirschi forudsætter, at individet ’naturligt’ vil bryde loven. Når individet ikke begår kriminalitet, er det, fordi det er underlagt social kontrol. Social kontrol sker via sociale bånd, som individet udvikler i interaktion med omgivelserne. Her er forældre, venner og andre voksne centrale per-soner, når sociale bånd skal udvikles. Derfor bliver det for Hirschi helt grundlæggende at se på, hvordan de sociale bånd påvirker det enkelte individ – kriminalitet er et udtryk for svage sociale bånd.
2. De sociale bånd udvikler sig via fire elementer: binding, aktivitetsniveau, engagement og vurderinger. Disse fire områder er afgørende for styrken af de sociale bånd.



Gode sociale bånd er vigtige.

Foto: bedrelivsstil.dk.

**Binding:** Handler om individets følelsesmæssige tilknytning til personer, der er en del af det lovlydige samfund (for eksempel familie og venner). Individer, der er tæt knyttet til eksempelvis forældre, begår mindre kriminalitet.

**Aktivitetsniveau:** Handler om vores forpligtelser i forhold til uddannelse og arbejde. Hvis en persons fremtid ser lys ud, er vedkommende mindre tilbøjelig til at tage chancer, som kan få negative konsekvenser for fremtiden (dvs. begå kriminalitet). Uddannelse og tilknytning til arbejdsmarkedet er vigtige investeringer i livet. Ved en kriminel handling kan det resul-tere i, at man mister ens ’investeringer’ – for eksempel kan en plettet straffeattest gøre det vanskeligere at få et job.

**Engagement:** Handler om deltagelsen og engagementet i det generelle samfundsliv – for eksempel foreninger, sportsklubber eller arbejde. Bruges der for eksempel tid på fritidsaktiviteter, er risikoen for kriminalitet mindre. Er hverdagen fyldt med arbejde, er situationen den samme.

**Vurderinger:** Handler om, hvilken betydning samfundets normer har for det enkelte individ. Hvis individet har tiltro til samfundets normer og regler, vil vedkommende ikke begå en kriminel handling. Individet vil med andre ord ikke kunne bryde de regler og normer, som det selv tror på. Så med andre ord: Jo mindre tiltro til samfundets normer, jo større risiko for kriminalitet.

De fire ovenstående elementer interagerer med hinanden. Hvis ét af dem fungerer, vil de andre også fungere. Hvis bindingen er velfungerende (forældre, der er nærværende), vil der også være større chance for, at tilknytningen til de andre elementer fungerer.